РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/443-14

15. децембар 2014. године

Б е о г р а д

**З А П И С Н И К**

**26. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ**

**САМОУПРАВУ, ОДРЖАНЕ 15. ДЕЦЕМБРА 2014. ГОДИНЕ**

Седница је почела у 9,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мехо Омеровић, Живан Ђуришић, Тања Томашевић Дамњановић, Ласло Варга, Владимир Ђукановић, Неђо Јовановић и Велинка Тошић.

Седници је присуствовала Биљана Пантић Пиља (заменик Мирјане Андрић).

Седници нису присуствовали чланови Одбора: Александар Мартиновић, Балша Божовић, Јован Марковић, Драган Пауновић, Милетић Михајловић и Олгица Батић, нити њихови заменици.

Биљана Пантић Пиља присуствовала је седници и као представник предлагача закона.

Седници су присуствовали и Татајана Бабић, директор, и Владан Јоксимовић, заменик директора Агенције за борбу против корупције.

На предлог председника Одбора утврђен је следећи

Д н е в н и р е д:

1. Разматрање Предлога закона о измени и допуни Закона о извршењу и обезбеђењу, који је поднела група од 131 народног посланика (број 011-4373/14 од 4. децембра 2014. године), у начелу;
2. Давање сагласности на Правилник о унутрашњем уређењу и систематизацији радних места у Стручној служби Агенције за борбу против корупције (број 02-44357/14, од 8. децембра 2014. године)
3. Разно.

Пре преласка на рад по утврђеном дневном реду усвојен је, без примедаба, записнике са 24. и 25. седнице Одбора.

**Прва тачка дневног реда:** **Разматрање Предлога закона о** **извршењу и обезбеђењу**

Биљана Пантић Пиља је, као представник предлагача закона, представила разлоге за предложена решења којим се мења и допуњује Закон о обезбеђењу и извршењу.

Владимир Ђукановић подржао је предложене измене Закона и, указујући на позитиван пример праксе у Црној Гори, изнео мишљење да би извршења судских одлука требало у потпуности пренети на приватне извршитеље, јер се показало да су судови у поступцима извршења неефикасни.

Неђо Јовановић је, такође, подржао предложена решења и констатовао да је ове измене требало много раније донети и предупредити последице које су наступиле, јер су законска решења допринела злоупотребама и енормном богаћењу појединих извршитеља кроз нагомилавање предмета. Указао је, притом, да је потребно изменити и одредбе Закона које допуштају обезвређивање непокретности које су предмет извршења чак до 30 процената њихове тржишне вредности и предвидети да ово обезвређивање не може да пређе границу од 50 процената тржишне вредности непокретности.

Живан Ђуришић је указао на могуће лоше последице и злоупотребе решења да извршни поверилац сам може да одреди извршитеља уколико га у року од пет дана не одреди Комора извршитеља.

Петар Петровић је напоменуо да не треба заборавити ни чињеницу да је злоупотребама допринело свакако и понашање појединих директора комуналних предузећа.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени и допуни Закона о извршењу и обезебеђењу, у начелу.

За известиоца Одбора на седници Народне скупштине Петар Петровић, председник Одбора.

**Друга тачка дневног реда:** **Давање сагласности на Правилник о унутрашњем уређењу и систематизацији радних места у Стручној служби Агенције за борбу против корупције**

Татјана Бабић, директор Агенције, представила је, укратко, Правилник о унутрашњем уређењу и систематизацији радних места у Стручној служби Агенције за борбу против корупције и указала на разлоге којим се руководила у опредељивању нових решења у Правилникуо унутрашњем уређењу и систематизацији радних места у Стручној служби Агенције.

Одбор је, на основу члана 23. Закона о Агенцији за борбу против корупције („Службени гласник РС“, број 97/08, 53/10, 66/11, 67/13 и 112/13) и члана 51. Пословника Народне скупштине Републике Србије („Службени гласник РС“, број 14/09 – Пречишћени текст), размотрио Правилник и донео следећу

О Д Л У К У

Даје се сагласност на Правилник о унутрашњем уређењу и систематизацији радних места у Стручној служби Агенције за борбу против корупције, број 014-110-00-11/2014-01, од 3. децембра 2014. године, који је донео директор Агенције за борбу против корупције, по прибављеном позитивном мишљењу Одбора Агенције за борбу против корупције.

**Трећа тачка дневног реда: Разно**

У оквиру ове тачке дневног реда није било питања ни предлога.

Седница је завршена у 9,30 часова.

СЕКРЕТАР ПРЕДСЕДНИК

Љиљана Милетић Живковић Петар Петровић